

**ข้อบังคับมหาวิทยาลัยธรรมศาสตร์**

**ว่าด้วยเบี้ยประชุมของคณะกรรมการสรรหาผู้บริหารมหาวิทยาลัย**

**และคณะกรรมการประเมินผลการปฏิบัติงานของผู้บริหารมหาวิทยาลัย**

**พ.ศ. ๒๕๖๔**

--------------------------------------------

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยเบี้ยประชุมของคณะกรรมการสรรหาผู้บริหารมหาวิทยาลัยและคณะกรรมการประเมินผลการปฏิบัติงานของผู้บริหารมหาวิทยาลัย

อาศัยอำนาจตามความในมาตรา ๒๓ (๔) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ สภามหาวิทยาลัย ในการประชุมครั้งที่ ๕/๒๕๖๔ เมื่อวันที่ ๓๑ พฤษภาคม ๒๕๖๔   
จึงออกข้อบังคับไว้ดังต่อไปนี้

ข้อ ๑ ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยเบี้ยประชุมของคณะกรรมการสรรหาผู้บริหารมหาวิทยาลัยและคณะกรรมการประเมินผลการปฏิบัติงานของผู้บริหารมหาวิทยาลัย พ.ศ. ๒๕๖๔”

ข้อ ๒ ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ ให้ยกเลิก

(๑) ระเบียบมหาวิทยาลัยธรรมศาสตร์ ว่าด้วยค่าตอบแทนคณะกรรมการสรรหา  
ผู้บริหารมหาวิทยาลัยและคณะกรรมการประเมินผลการปฏิบัติงานของผู้บริหารมหาวิทยาลัย พ.ศ. ๒๕๕๒

(๒) ระเบียบมหาวิทยาลัยธรรมศาสตร์ ว่าด้วยค่าตอบแทนคณะกรรมการสรรหา  
ผู้บริหารมหาวิทยาลัยและคณะกรรมการประเมินผลการปฏิบัติงานของผู้บริหารมหาวิทยาลัย (ฉบับที่ ๒)   
พ.ศ. ๒๕๖๑

ข้อ ๔ ในข้อบังคับนี้

ผู้บริหารมหาวิทยาลัย หมายความว่า อธิการบดี คณบดี ผู้อำนวยการสถาบัน

คณะกรรมการ หมายความว่า คณะกรรมการสรรหาผู้บริหารมหาวิทยาลัยหรือ  
คณะกรรมการประเมินผลการปฏิบัติงานของผู้บริหารมหาวิทยาลัย

ข้อ ๕ ให้คณะกรรมการได้รับเบี้ยประชุมเป็นรายครั้ง ดังนี้

(๑) ประธานกรรมการ ให้จ่ายในอัตราคนละ ๓,๐๐๐ บาท

(๒) กรรมการ ให้จ่ายในอัตราคนละ ๑,๖๐๐ บาท

(๓) เลขานุการ ให้จ่ายในอัตราคนละ ๑,๔๐๐ บาท

(๔) ผู้ช่วยเลขานุการ ให้จ่ายในอัตราคนละ ๑,๔๐๐ บาท

ทั้งนี้ต่อการสรรหาผู้บริหารมหาวิทยาลัยหรือการประเมินผลการปฏิบัติงานของผู้บริหารมหาวิทยาลัยหนึ่งตำแหน่ง

ข้อ ๖ การเบิกจ่ายเบี้ยประชุมให้แก่คณะกรรมการสำหรับการสรรหาผู้บริหารมหาวิทยาลัย  
หรือการประเมินผลการปฏิบัติงานของผู้บริหารมหาวิทยาลัยของหน่วยงานใด ให้เบิกจ่ายจากเงินงบประมาณรายจ่ายจากเงินรายได้หน่วยงานของหน่วยงานนั้น

การเบิกจ่ายเบี้ยประชุมให้แก่คณะกรรมการสำหรับการสรรหาผู้บริหารมหาวิทยาลัย หรือ  
การประเมินผลการปฏิบัติงานของผู้บริหารมหาวิทยาลัยตำแหน่งอธิการบดี ให้เบิกจ่ายจากเงินงบประมาณรายจ่ายจากเงินรายได้ของมหาวิทยาลัย

ข้อ ๗ ให้คณะกรรมการที่ดำเนินการเกี่ยวกับการสรรหาผู้บริหารมหาวิทยาลัยหรือการประเมินผลการปฏิบัติงานของผู้บริหารมหาวิทยาลัย ซึ่งปฏิบัติหน้าที่อยู่ในวันก่อนวันที่ข้อบังคับนี้ ใช้บังคับ   
ได้รับค่าตอบแทน ค่าพาหนะและค่าเบี้ยประชุมตามอัตราที่กำหนดไว้ในระเบียบมหาวิทยาลัยธรรมศาสตร์   
ว่าด้วยค่าตอบแทนคณะกรรมการสรรหาผู้บริหารมหาวิทยาลัยและคณะกรรมการประเมินผลการปฏิบัติงานของผู้บริหารมหาวิทยาลัย พ.ศ. ๒๕๕๒ แก้ไขเพิ่มเติมถึงปัจจุบัน (ฉบับที่ ๒) พ.ศ. ๒๕๖๑ จนกว่า  
การดำเนินการเสร็จสิ้น

ข้อ ๘ ให้อธิการบดีรักษาการตามข้อบังคับนี้

ประกาศ ณ วันที่ ๑๔ มิถุนายน พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย